

**Fanø Kommune**

**Åbent referat**

**Grønt råd 2023**

**Den 31-08-2023 kl. 16:30**

**Mødested: Byrådssalen**

**Deltagere:** Lasse Haarder Schousboe LHS – Udvalgsformand ENT

 Britt Schack Hansen BSH – Natur og Miljø

 Christian Fischer CF - Netgarnsfiskere

 Dorthe Lodberg DL – Grundejerforeningerne

 Hans Fischer Nielsen HFN – Sønderho Strandejerforening

 Jens Madsen JM – Landbrugserhverv

 Jens Wohlert JW – Vandsport

 Karsten Schmidt KS – Friluftsrådet

 Kim Fischer KF – DOF Dansk Ornitologisk Forening

 Marco Brodde MB – Naturvejleder, Fanø Kommune

|  |  |
| --- | --- |
|   |  |

**Ikke til stede:** John Nielsen JN – Sejlads/kajak

 Susanne Winsløw SW – Kulturarv

 Søren Rask Jessen SRJ – Naturstyrelsen

**Sekretær:** Jan Bøge Sørensen JBS – Fanø Kommune

**Referent:** Pia Foldberg PF – Fanø Kommune

|  |  |  |
| --- | --- | --- |
|  |  |  |

**Dagsordenspunkter:**

**1. Godkendelse af dagsorden**

Dagsorden godkendt.

Præsentation af mødedeltagere.

**2. Oplæg fra Mette Sejr Rasmussen og Søren Hjortsø Kristensen om Plan for naturkvalitet og plejeindsats**

Oplæg og gennemgang ved Mette Sejr Rasmussen af Naturen på Fanø - plan for naturkvalitet og plejeindsats.

Mødedeltagerne udtrykker glæde for rapporten, og mener det er et godt redskab til at arbejde videre med.

Lasse oplyser at det er et stort ønske fra Fanø Kommune, at samarbejdet med Esbjerg Kommune om plejeindsatsen udvides men at det er en økonomisk udfordring.

Lasse efterlyser rådets prioriterede ønsker om, hvor der bør gøres en plejeindsats.

Mette opfordrer til, at Fanø Kommune prioriterer Havside Bjerge.

Dorthe Lodberg oplyser at grundejerforeningerne gerne byder ind med deltage i naturplejen, på egen grund. Kommunen bør hjælpe grundejerne med et overblik over, hvor og hvordan der kan bidrages.

**3. Orientering om arbejdet med kommuneplanstrategi 2023**

Fanø Kommune inviterer til borgermøde / workshop om kommuneplanstrategien den 20.9.23 på Nordby skole. Rådet har fået tilsendt et foreløbigt udkast indeholdende hovedstrukturen til kommunalplanstrategien med henblik på eventuelle umiddelbare kommentarer. Når der foreligger et egentligt første udkast, vil det blive behandlet mere indgående på et møde i rådet.

Britt synes at opdelingen af de 3 slags borgerinvolvering er uklar, og efterspørge en uddybning af de værdier der henvises til i bilaget.

Britt spørger ind til hvor citaterne kommer fra og undrer sig over at Grønt råd står nævnt som en gruppe der er interviewet, da hun ikke mener det er sket.

Dorthe ønsker at grundejerne nævnes under interviewet, da der nu kun står turister.

Rådet anmoder om en præcisering af forskellene mellem eller eventuelt en sammenlægning af begreberne Byliv og Hverdagsliv, da der er stort overlap.

**4. Beplantning og terrænregulering i modstrid med kommune- og lokalplaner**

Dorthe oplyser at der flere steder beplantes små haver i sommerhusområderne, uden lovhjemmel ift. lokalplaner.

Dorthe efterlyser mere tilsyn med sommerhusområderne.

Britt efterlyser lokalplaner der giver mulighed for mere specifikke/konkrete håndtag.

Lasse oplyser at der ikke er økonomiske ressourcer til at føre tilsyn med de store sommerhusområder på Fanø, hvorfor områder uden lokalplaner prioriteres.

Rådet efterspørger at kommunens sagsbehandlere udfører opfølgende tilsyn når de har givet en byggetilladelse. Lasse oplyser at det er der ikke ressourcer til, og at der føres kun tilsyn, hvis der kommer en anmeldelse.

**5. Anker Drømmefanger – forslag til placering ved ankomsten til Fanø**

Dorthe har fået et par henvendelser, med ønske om at placere Anker Drømmefanger så han står ved ankomsten til Fanø.

Lasse oplyser at Anker Drømmefanger er et kunstværket, og kunstnerne bag har et ønske om, at folk på Fanø skal tage ud i naturen og finde værket, så det er næppe i kunstnerens interesse eller intention, at opsætte den på havnen. Status er i øvrigt, at forvaltningen afventer en sag i Planklagenævnet, førend arbejdet med placering fortsætter.

**6. Evaluering af Grønt råd**

Lasse oplyser at evalueringen af arbejder i Grønt Råd, samt listen over de samlede punkter, som rådet har drøftet på tidligere møder, sendes til ENT til orientering.

Christian undrer sig over at forårsmødet blev aflyst alene fordi en oplægsholder fra Esbjerg ikke kunne.

Rådet ønsker at møderækken for hele 2024 sendes ud snarest, og at datoen for det efterfølgende noteres på dagsordenen for det aktuelle møde. Efter en drøftelse er rådet enige om, at der fastholdes 3 møder om året. Aflysning af møder bør som udgangspunkt ikke ske.

Rådet mener ikke at Fanøs Grøn Råds møder skal være afhængige af hvornår Esbjerg Grøn Råd afholder deres møder.

**7. Eventuelt**

Carsten og Britt ønsker at referat kommer på Fanø Kommunes hjemmeside.

Rådet har et ønske om, at ændrede mødetidspunkter meldes tydeligere ud.